

Ára: 190 Ft

IV. évf. 10. szám **Nagyböjt 3. vasárnap** 2023. március 12.

**Imádság**

*Ferenc pápa magyarországi látogatására készülve*

Mennyei Atyánk, gondviselő Istenünk!  
Köszönjük, hogy Te kísértél minket történelmünk során.   
Vétkeinket megvallva kérjük,   
hogy egyre jobban megismerjük Fiadat, Jézus Krisztust!   
Ő a mi biztos jövőnk.   
Azért jött, hogy életünk legyen békében és önzetlen szeretetben.  
Bizalommal kérjük,   
hogy Nagyasszonyunk, a Boldogságos Szűz Mária,  
valamint a magyar szentek és boldogok közbenjárására  
Szentatyánk, Ferenc pápa közelgő látogatása  
legyen kegyelem és erő forrása,  
hogy hitünkben növekedve  
egymással és a többi nemzettel békességben éljünk,   
reménnyel építsük földi hazánkat,   
és parancsaidat teljesítve eljussunk az örök hazába.   
Ámen.



***Minden szentmiseében az áldozási könyörgés előtt imádkozzuk.***

***A Magyar Katolikus Püspöki Konferencia körlevele***

***a 2023. évi nagyböjti tartósélelmiszer-gyűjtésről***

**Kedves Testvérek!**

*Ima – böjt – alamizsna*: ez a három tanács legyen kísérőnk az idei nagyböjti utunkon is!

Az első század keresztényei a szentmisére vitték magukkal a szegényeknek szánt adományaikat, és régi böjti hagyomány az Egyházban a böjtöléssel megtakarított javakat a szegényeknek felajánlani.

Amikor Szent Pál apostol a Galatáknak írt levelében beszámol a korai Egyház életéről, fontosnak tartja leírni: „Csak legyen gondunk a szegényekre, ennek viszont igyekeztem is eleget tenni” (Gal 2,10).

Az Egyház követte az évezredek során az apostolok hagyományát abban is, hogy az evangelizáció mellett a diakóniát, vagyis a szeretetszolgálatot is kifejezetten fontos küldetésnek tekintette.

Boldog emlékű XVI. Benedek pápa a *Deus caritas est – Az Isten szeretet* kezdetű enciklikájában erről így tanít:

A diakónusokkal „a »diakonia« – a felebaráti szeretet közösségi és rendezett szolgálata – beépült az Egyház alapvető struktúrájába. Az idők folyamán és az Egyház fokozatos elterjedésével szeretetszolgálatát, a karitászt a szentség kiszolgáltatásával és az Ige hirdetésével együtt lényeges összetevőjének tekintették: a szeretet gyakorlása az özvegyek és árvák, a rabok, a betegek és a mindenféle szükséget szenvedők iránt éppúgy a lényegéhez tartozik, mint a szentségek szolgálata és az evangélium hirdetése. Az Egyház éppúgy nem hanyagolhatja el a szeretetszolgálatot, mint a szentségeket és az Igét. Ennek bizonyítására elég néhány példa. Jusztin vértanú (†155 k.) a keresztények vasárnapi ünneplésével kapcsolatban szeretet-tevékenységüket is elmondja, amely az Eucharisztiához kapcsolódik: a módosabbak lehetőségeik mértéke szerint mind adnak annyit, amennyit akarnak; az összegyűlt javakkal a püspök támogatja az árvákat, az özvegyeket és mindazokat, akik betegség vagy más ok miatt bajban vannak, valamint a foglyokat és az idegeneket is. A nagy keresztény író, Tertullianus (†220) elbeszéli, hogy a pogányokban mekkora csodálkozást váltott ki a keresztények gondoskodása a szükséget szenvedőkről. És amikor Antiochiai Ignác (†117 k.) a római Egyházat a »szeretetben (agapé) elnöklőnek« nevezi, joggal föltételezhetjük, hogy e megjelöléssel a római Egyház konkrét szeretet-tevékenységét is ki akarta fejezni” (DCE 22).

Ferenc pápa a tavaly a Szegények VI. világnapjára írt üzenetében rámutatott, hogy jelen korunk milyen nehéz kihívás elé állítja a családokat:

„Néhány hónappal ezelőtt a világ lassan elkezdte maga mögött hagyni a pandémia okozta zűrzavart és a gazdasági fellendülés jeleit mutatta, s úgy tűnt, hogy a munkahelyük megszűnése miatt elszegényedett milliók fellélegezhetnek… És ekkor egy új katasztrófa tűnt fel a láthatáron és más forgatókönyvet kényszerített a világra.

Pál jeruzsálemi látogatása során találkozott Péterrel, Jakabbal és Jánossal, akik arra kérték, hogy ne feledkezzen meg a szegényekről. Az országot sújtó éhínség miatt ugyanis a jeruzsálemi közösség nehéz helyzetbe került, és az apostol azonnal gondoskodott arról, hogy e szegények javára nagyszabású gyűjtést szervezzen.

Mintha nem is teltek volna el évszázadok azóta, mi is ugyanezt a gesztust tesszük minden vasárnap az Eucharisztia ünneplése közben: összegyűjtjük adományainkat, hogy a közösség segíteni tudjon a legszegényebbek szükségén. Ez olyan jel, amelyet a keresztények mindig is örömmel és felelősségtudattal cselekedtek meg, hogy egyetlen testvérünk se szenvedjen hiányt a legszükségesebbekben.

A szolidaritás ugyanis azt jelenti, hogy megosztjuk azt a keveset, amink van azokkal, akiknek semmijük sincs, hogy senki se szenvedjen. Minél erősebb a közösség és az összetartozás mint életforma érzése, annál inkább megvalósul a szolidaritás.

Pál kérésének alapja kétségtelenül a konkrét segítségnyújtás szükségessége, de valós szándéka ezen túlmutat. Arra szólítja fel a közösséget, hogy a gyűjtés annak a szeretetnek jele legyen, amelyről maga Jézus is tanúságot tett. Röviden, a szegények iránti nagylelkűség legerősebb motivációját Isten Fiának abban a döntésében találja meg, hogy szegénnyé tette magát.”

A gazdasági válság – és annak következtében a rezsi- és élelmiszerárak emelkedése – olyan családokat is nehéz helyzet elé állít, akik eddig anyagi biztonságban tudtak élni. Növekedett azoknak a családoknak a száma, akik segítségre szorulnak. A hazánkban élő családokon szeretnénk segíteni, amikor idén is meghirdetjük a nagyböjti tartósélelmiszer-gyűjtést templomainkban. Kérjük, hozzák el a szentmisékre tartósélelmiszer-felajánlásukat a rászorulók számára, és tegyék a templomban erre kijelölt helyre.

Ferenc pápa így tanít bennünket: „A szegényekkel találkozva a nagy szavak nem érnek semmit, hanem az kell, hogy az ember feltűrje az ingujját és személyes elkötelezettségével a gyakorlatban fejezze ki a hitét, ezt a feladatot pedig nem lehet másokra áthárítani*” (Ferenc pápa üzenete a Szegények VI. világnapjára).*

A legkisebb adománnyal is a felebaráti szeretet ajándéka valósul meg közöttünk. A templomainkban összegyűjtött élelmiszerek nemcsak táplálékot jelentenek, hanem üzenetet is visznek magukkal, a Gondviselő Isten szeretetének kézzelfogható jelét a nélkülöző családokba.

Tegyünk tanúságot az irgalmas szeretet gyakorlásáról az idei Nagyböjtben is és lehetőségeinkhez mérten tartós élelmiszerrel járuljunk hozzá a Katolikus Egyház segélyakciójához! Erre a jövő heti vasárnapi szentmiséken és az azt követő héten lesz lehetőség, **március 12-től 19-ig**. Az adományokat a Katolikus Karitász juttatja majd el a rászorulókhoz.

A korábbi években meghirdetett gyűjtéseink eredményeképpen családok ezreit tudtuk segíteni azokkal a segélycsomagokkal, amelyeket a hívek adományaiból állítottunk össze a rászorulóknak. Tudjuk, hogy a templomba járó híveink is nehéz helyzetben vannak, hiszen a gazdasági válság bennünket sem kerül el. A „szegény asszony két fillérje”-adományokat is hálásan köszönjük, hogy újra nagyon sok családnak tudjunk segíteni az irgalmas Jézus példáját követve.

Telefonos **adományvonalon**is bekapcsolódhatunk a Karitász segítő munkájába: ha hívjuk az **1356-os** **telefonszámot**, hívásonként **500 forinttal**segítünk.

**„1% segítség, 100% szeretet.”** Kérjük, hogy aki teheti, adója egy százalékával is támogassa a Katolikus Karitász szolgálatát: a **Karitászt Támogató Alapítványt.** Köszönjük a szegényeknek szánt adományaikat.

Kelt: Budapest, 2023. Nagyböjt 2. vasárnapján

a Magyar Katolikus Püspöki Konferencia



**Meg vagyok keresztelve, kérhetek szolgálatevői igazolást?**Csak abban az esetben, ha az igénylőre teljesülnek a szolgálattevői feltételek. Lásd következő kérdés!

**Ki minősül szolgálattevőnek?**1. a katolikus egyház által fenntartott intézmény dolgozója vagy,  
2. a katolikus egyház valamely intézményénél (plébánia, stb.) heti rendszerességgel minimum 2 órát önkénteskedik.

Amikor megszűnik a munkaviszonya a katolikus intézményben, vagy már nem végez önkéntes munkát akkor a a flottához való tagsága is megszűnik. Ezt jelezni kell felé!

**Egy szolgálattevő nevére hány db igazolást lehet kiállítani?**  
Legfeljebb 5 db-ot, ezek a közvetlen családtagjaik részére állíthatók ki. (szülő, gyermek)

**Kaptam egy igazolást, amit lemásoltam 5 példányban és nem akarták elfogadni a Telekomnál. Mi a teendő?**  
Minden igazolásnak egyedi vonalkódja van, ami alapján visszakereshető. Ha két igazoláson megegyezik a vonalkód, akkor mindkettő érvénytelen lesz és nem fogja a Telekom munkatársa elfogadni. Ahány előfizetést szeretne intézni, annyi igazolást kell igényelni.

**Mi a flotta célja?**

A katolikus mobilflotta célja, hogy az egyházon (plébánián, egyházközségben) belüli kommunikációt díjmentéssé tegye, s ezzel hozzájáruljon a hatékonyabb munkavégzéshez.

**A flotta célja, hogy minél többen legyünk a flottában?**  
Nem.

**Mennyit kell fizetni egy-egy ilyen szolgálattevői igazolásért?**  
*Az igazolásért soha nem kell(ett) fizetni. Ha bárki ilyet tapasztal kérjük, azonnal jelezze felénk!*

**Lehet pénzért venni valahol ilyen igazolást?**  
Az igazolás minden esetben ingyenes az arra jogosultaknak. Pénzért nem lehetséges ilyet vásárolni. *Ha bárki ilyet tapasztal kérjük, azonnal jelezze felénk!*

**Pár éve lehetséges volt az egyenes ági felnőtt leszármazott nevére igazolást kiállítani. Ha jól értelmezem, akkor ez mostantól megszűnt?**  
A jogosultság csak a munkaviszony ideje alatt ill. az önkéntes munka végzésének ideje alatt áll fenn. Bárki számára, aki ezeknek megfelel kiállítható az igazolás illetve a család tagjai számára + 4 db. De minden igazolásnak (ezáltal az előfizetésnek) a szolgálattevő nevén kell szerepelnie és nem a családtagja nevén. Így összesen egy szolgálattevő 5 előfizetéssel rendelkezhet.

**A már meglévő szerződéseket érinti ez a változás?**  
Nem érinti. Az új rendszert elegendő akkor használni, amikor új igazolás kiállítására van szükség.

HIRDETÉSEK

Felnőtt asszisztenciára felnőtt férfiakat, valamint ministránsnak gyerekek és fiatalok jelentkezését is várjuk. A berceli templomba szacellánt (sekrestyést) keresünk.

2023.03.12-26 Tartósélelmiszer gyűjtés templomainkban.

2023.03.13. H 07:00 Szentmise a Szécsénkei Templomban

17:00 Szentségimádás a Galgagutai Templomban

2023.03.14. K 08:30 Szentmise a Becskei Templomban

15:00 Ingyenes látásvizsgálat a Szent Miklós Közösségi Házban

2023.03.15. Sz 08:30 Szentmise a Berceli Templomban

16:30 Szentmise a Vanyarci Boldog Ceferino Köz. Házban

2023.03.16. Cs 17:00 Szentségimádás

2023.03.17. P 16:00 Hittan a Berceli Plébánián

2023.03.18.Sz13:00 Jegyeskurzus a Berceli Plébánián 15:00 Családos nap Bercelen

Minden hónap 3. szombatján családos napot és családos misét tervezünk Bercelen, melynek célja a családok találkozása, gyerekeknek játék és kézműves foglalkozások, és az idei és jövő éveben esedékes elsőáldozók szüleivel, és a 2024-2025-ben bérmálkozó fiatalokkal és szülőkkel való találkozás és katekézis.

14:45 Elsőáldozókkal találkozás a Berceli Templomban

15:00 Gyülekező alatta énekek Szent Miklós Közösségi Házban

15:15 Közös élő Irgalmasság rózsafüzér a Szent Miklós Közösségi Házban

15:30 Kézműves foglalkozás a gyerekeknek

15:30 Katekézis a szülőknek

16:30 Indulás a templomba

16:45 Énekpróba a Berceli Szent Péter és Pál Templomban, ministránsok beöltözése

17:00 Családos mise a Berceli Szent Péter és Pál Templomban

**2023.03.19. V 08:30 Szentmise a Berceli Templomban** *Elh Oroszki Ignác 2. Évforduló Csordás Emmanuel Lázár Gábriel és Dr. Tóth Gyula adjunktus*

09:30 Gyóntatás a Nógrádkövesdi Templomban

**10:00 Szentmise a Nógrádkövesdi Templomban**

**Nagyböjt 10:30 Szentmise a Becskei Templomban**

**4. vasárnap 10:30 Igeliturgia a Galgagutai Templomban**

*2. skrutínium* **12:00 Szentmise a Szécsénkei Templomban**

**Virágvasárnapi virágkiállítás:** Idén is szeretnénk virágkiállítást tartani a Berceli Templomban a hívek virágaiból, melynek helyszíne a Galéria lesz, amit püspök atya fog megáldani. A virágokat a 2023.03.27-31 között hozhatják el a hívek a templomba a pontos nevük és címük feltüntetésével, hogy utána mindenkihez rendben visszakerüljön kiállított virága. A kiállítás megtekinthető: Virágvasárnap 08:00-11:00 és 13:00-16:00 között

2023.04.01.Sz EWTN Mária nap a békéért a Berceli Templomban

Főcelebráns: Dr. Varga Lajos püspök

***Buszos Kirándulás Ferenc pápa látogatására***

2023.04.29. Sz 16:00 ***Fiataloknak*** Papp László Sportarénába

2023.04.30. V 09:30 ***Híveknek*** Kossuth L. téren Szentmise

Mindkét találkozóra autóbusszal utazunk. ***Gyors*** jelentkezést kérünk (név, lakóhely, telefonszám és jelentkezés napja) Utazás a jelentkezés sorrendjében történik!

Egyházközségeink élete

Az elmúlt hétvégén Bercelről Erzsike vezetésével nyolc fiatallal elzarándokoltak Lengyelországba Zakopáne vonzáskörzetében található Tátra királynője kápolnához és a Ruszin tisztásra, ahol megcsodálhatták a Magas-Tátra havas hegycsúcsait.

A kápolna Szűz Mária tiszteletére lett felszentelve, mint a Tátra királynője. A kegyhely története 1860-ig nyúlik vissza, amikor a mai kápolna helyén egy 14 éves góral kislánynak megjelent a Szűzanya. Ennek emlékére később egy kisebb kápolnát állítottak, majd 1936-ban épült fel a mai kápolna. 1975-ben Karol Wojtyła bíborost (a későbbi II. János Pál pápa) itt avatták a tátrai turisták lelkipásztorává, 2012 júliusában pedig a szentélyben helyezték el II. János Pál pápa vérereklyéjét.

Római Katolikus Plébánia 2687 Bercel, Béke u. 20.

tel: 0630/455-3287 web: [http://bercel.vaciegyhazmegye.hu](http://bercel.vaciegyhazmegye.hu/), e-mail: [bercel@vacem.hu](mailto:bercel@vacem.hu)

Bankszámlaszám: 10700323-68589824-51100005